Tuks heropen Maandag maar…Die Skip (Universiteit van Pretoria) Foto: AfriForum Jeug Die Universiteit van Pretoria (UP) het Donderdag ŉ buitengewone vergadering gehou om die pad vorentoe te bespreek te midde van voortslepende #FeesMustFall-betogings by universiteite landwyd. UP het verlede Maandag gesluit nadat die universiteitbestuur besluit het om, in die belang van die veiligheid van studente, personeel en universiteitseiendom, die Oktobervakansie te vervroeg. “Tydens Donderdag se buitengewone vergadering het die senaat besluit wanneer die universiteit Maandag heropen, sal ŉ proses van gestruktureerde gesprekke met personeel en studente gehou word om die beroep vir gratis onderwys institusioneel te doen. Die gesprekke het reeds vandeesweek in sekere fakulteite begin,” het die universiteitsbestuur in ŉ verklaring gesê. Hoewel die universiteit Maandag oopmaak, word die akademiese program opgeskort om voorsiening te maak vir die gesprekke. “Die doel van Maandag se gesprekke is om ŉ gesamentlike antwoord te ontwikkel vir die nasionale beroep deur studente vir gratis onderwys. Studente se betogings hieroor het reeds tot die sluiting van minstens 17 universiteite gelei.” Die universiteit sal die gesprekke gebruik om ŉ omgewing te skep waarin verskillende menings en perspektiewe gelig en aangehoor kan word. “Die senaat het hierdie besluit nie ligtelik opgeneem nie, maar in oorleg met interne partye, waaronder die studenteraad en die bestuur van ander universiteite wat soortgelyke uitdagings ervaar.” Die bestuur het gesê hy erken die kommer van ouers en studente wat gretig is om voort te gaan met die akademiese program. “Maar in die lig van die onlangse gewelddadige voorvalle by ander universiteite en in die belang van veiligheid, is dit belangrik dat die universiteit ŉ vlak van konsensus bereik om verdere ontwrigting te vermy.” Personeel en studente word aangemoedig om aan Maandag se gesprekke deel te neem. Lees meer oor die #FeesMustFall-betogings op Maroela Media.